CELEX: 32012D0541
Language: mt
Date: 2012-02-22 00:00:00
Title: 2012/541/UE: Deċiżjoni tal-Kummissjoni tat- 22 ta’ Frar 2012 dwar għajnuna mill-Istat SA.26534 (C 27/10 ex NN 6/09) mogħtija mill-Greċja lill-United Textiles SA (notifikata bid-dokument numru C(2011) 9385)  Test b’relevanza għaż-ŻEE

12.10.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 279/30
               
            DEĊIŻJONI TAL-KUMMISSJONI
      tat-22 ta’ Frar 2012
      dwar għajnuna mill-Istat SA.26534 (C 27/10 ex NN 6/09) mogħtija mill-Greċja lill-United Textiles SA
      (notifikata bid-dokument numru C(2011) 9385)
      (It-test bil-Grieg biss huwa awtentiku)
      (Test b’relevanza għaż-ŻEE)
      (2012/541/UE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,
      Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
      Wara li stiednet lill-partijiet interessati jressqu l-kummenti tagħhom skont l-ewwel subparagrafu tal-Artikolu 108(2) tat-Trattat (1), u wara li kkunsidrat dawn il-kummenti,
      Billi:
      I.   PROĊEDURA
      
      
                  (1)
               
               
                  Wara li rċeviet informazzjoni li l-Greċja kienet qed tippjana li tagħti garanzija Statali għal selfiet ġodda ta’ EUR 35 miljun biex tiġi ffinanzjata l-Enómeni Klostoyfantourgía AE, (minn issa ’l quddiem imsejħa “United Textiles”), bl-ittri tal-11 ta’ Settembru 2008, tal-14 ta’ Ottubru 2008, tal-20 ta’ Ottubru 2008, tat-18 ta’ Novembru 2008 u tal-4 ta’ Diċembru 2008 l-Kummissjoni talbet lill-awtoritajiet Griegi jagħtuha l-kummenti tagħhom dwar il-miżura. L-awtoritajiet Griegi wieġbu permezz tal-ittri tal-15 ta’ Ottubru 2008 u tal-10 ta’ Novembru 2008, iżda t-tweġibiet li taw ma kinix kompluti.
               
            
                  (2)
               
               
                  Għalhekk, fit-3 ta’ Marzu 2009 l-Kummissjoni ħarġet inġunzjoni għall-informazzjoni skont l-Artikolu 10(3) tar-Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni tal-Artikolu 93 (*) tat-Trattat tal-KE (2), li permezz tagħha talbet lill-Greċja tippreżenta l-informazzjoni kollha neċessarja sabiex ikun jista’ jiġi vvalutat jekk il-United Textiles kinitx irċeviet għajnuna mill-Istat u jekk kwalunkwe tali għajnuna kinitx kumpatibbli mas-suq intern. Il-Greċja ppreżentat l-informazzjoni mitluba bl-ittra tal-11 ta’ Marzu 2009.
               
            
                  (3)
               
               
                  Il-Kummissjoni talbet għal aktar informazzjoni rigward il-miżura Statali msemmija fil-premessa 1, u dwar diversi miżuri oħrajn li ttieħdu favur il-United Textiles u favur il-banek li sellfuha, bl-ittri tal-20 ta’ Marzu 2009, tat-8 ta’ Frar 2010, tas-17 ta’ Marzu 2010, tad-19 ta’ Lulju 2010 u tat-23 ta’ Awwissu 2010. L-awtoritajiet Griegi wieġbu bl-ittri tas-7 ta’ April 2009, tal-25 ta’ Frar 2010, tas-26 ta’ Marzu 2010, tat-13 ta’ Awwissu 2010 u tat-30 ta’ Awwissu 2010.
               
            
                  (4)
               
               
                  Fuq talba min-naħa tal-awtoritajiet Griegi, saret laqgħa fis-7 ta’ Lulju 2010. Dakinhar, ġie ppreżentat pjan ġdid ta’ ristrutturazzjoni għall-United Textiles. Il-kumpanija rrikonoxxiet li l-pjan il-ġdid ma kellux rabta mal-miżuri preċedenti ta’ ristrutturazzjoni, li kienu ttieħdu fl-2007 u li ma kinux irnexxew.
               
            
                  (5)
               
               
                  Permezz tal-ittra tas-27 ta’ Ottubru 2010, il-Kummissjoni infurmat lill-Greċja bid-deċiżjoni tagħha li tagħti bidu għall-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (“it-TFUE”) fir-rigward tal-miżuri li ġejjin:
                  
                              (a)
                           
                           
                              garanzija statali li ngħatat f’Mejju 2007;
                           
                        
                              (b)
                           
                           
                              skedar mill-ġdid tad-djun li saru fl-2009 fir-rigward tal-kontribuzzjonijiet għall-assigurazzjoni soċjali;
                           
                        
                              (c)
                           
                           
                              garanzija statali li ngħatat f’Ġunju 2010.
                           
                        
            
                  (6)
               
               
                  Il-Greċja ppreżentat il-kummenti tagħha dwar id-deċiżjoni tal-Kummissjoni li tagħti bidu għall-proċedura (“id-deċiżjoni tal-ftuħ”) fil-31 ta’ Diċembru 2010.
               
            
                  (7)
               
               
                  Id-deċiżjoni tal-ftuħ ġiet ippubblikata f’Il-Ġurnal Uffiċjali tal-Unjoni Ewropea
                      (3). Il-Kummissjoni stiednet lill-partijiet interessati jagħmlu l-osservazzjonijiet tagħhom dwar il-miżuri.
               
            
                  (8)
               
               
                  Hija rċeviet kummenti mingħand il-United Textiles fis-7 u fid-9 ta’ Frar 2011. Dawn l-osservazzjonijiet ġew mgħoddijin lill-Greċja, li ngħatat iċ-ċans tikkummenta dwarhom. Il-kummenti tal-Greċja waslu fl-4 ta’ Mejju 2011.
               
            
                  (9)
               
               
                  Il-Kummissjoni għamlet talba għal aktar informazzjoni mingħand l-awtoritajiet Griegi fit-28 ta’ Lulju 2011, u l-Greċja bagħtet it-tweġibiet tagħha permezz tal-ittra tat-30 ta’ Awwissu 2011.
               
            
                  (10)
               
               
                  Wara talba min-naħa tal-awtoritajiet Griegi, saret laqgħa fl-4 ta’ April 2011. Waqt dik il-laqgħa, l-awtoritajiet Griegi ressqu l-argumenti tagħhom dwar l-allegati miżuri ta’ għajnuna.
               
            II.   DESKRIZZJONI FID-DETTALL TAL-ALLEGATA GĦAJNUNA
      
      II(a).   Il-benefiċjarji potenzjali
      
      Il-United Textiles
      
                  (11)
               
               
                  Il-United Textiles hija kumpanija kbira Griega tat-tessuti li hija kkwotata fil-Borża ta’ Ateni. Fl-2008, 45 % tal-bejgħ tagħha sar il-Greċja (38 % fl-2007), 54 % f’pajjiżi oħrajn tal-UE (60 % fl-2007) u 1 % f’pajjiżi li mhumiex fl-UE (2 % fl-2007).
               
            
                  (12)
               
               
                  Fl-2009 kellha assi totali ta’ EUR 201,7 miljun u fatturat ta’ EUR 4,5 miljun (bejgħ limitat tal-istokk). Il-bejgħ fis-snin ta’ qabel kien ta’ EUR 30,6 miljun fl-2008 u ta’ EUR 74,7 miljun fl-2007. Fl-aħħar 2009 kellha 839 impjegat. Għandha erba’ sussidjarji fi tliet pajjiżi: il-Bulgarija, l-Albanija u Dik li Kienet ir-Repubblika Jugoslava tal-Maċedonja. L-azzjonist ewlieni tagħha huwa kumpanija offshore li jisimha European Textiles Investments Ltd (Mauritius).
               
            
                  (13)
               
               
                  In-negozju tal-United Textiles huwa l-produzzjoni tal-ilbies, tal-ħjut u tat-tessuti. Hija tbigħ kemm fis-suq bl-ingrossa kif ukoll f’dak bl-imnut. Għandha 12-il impjant f’diversi distretti tal-Greċja. Dawn l-impjanti, u l-impjanti tas-sussidjarji msemmijin fil-premessa 12, ilhom ma jitħaddmu mill-2008, kaġun ta’ nuqqas ta’ kapital operatorju.
               
            
                  (14)
               
               
                  Il-qagħda tal-kumpanija ilha mill-inqas mill-2004 sejra lura bla waqfien, bil-bejgħ jonqos bil-mod il-mod, bi qligħ negattiv qabel it-taxxi u, mill-2008 ’l hawn, b’ekwità negattiva. L-ekwità negattiva tfisser li, skont il-leġiżlazzjoni Griega, il-kumpanija tista’ tkun stralċata (4).
               
            
                  (15)
               
               
                  Mill-2001 ’l hawn, skont ir-rapporti annwali tal-kumpanija, is-sostenn lill-kumpanija min-naħa tal-banek li jsellfu kien limitat, u l-linji tal-kreditu u s-self tnaqqsu. Minn Ġunju 2008 ’l hawn, parti kbira mill-operazzjonijiet tagħha kienet wieqfa. F’Marzu 2009, il-produzzjoni kważi waqfet għal kollox. F’Lulju 2008, l-azzjonist ewlieni tal-kumpanija ddeċieda li ma jipparteċipax f’żieda kapitali li kienet skedata biex issir. Mill-2008 ’l hawn, il-pagamenti fuq kważi s-selfiet kollha tagħha mal-banek kienu arretrati. Minn Frar 2010 ’l hawn, ġie sospiż in-negozjar tal-ishma tagħha fil-Borża ta’ Ateni. Skont id-dikjarazzjonijiet tal-kumpanija, kif ippubblikati fis-sit tagħha fuq l-Internet (5), u skont is-sit tal-Borża ta’ Ateni fuq l-Internet (6), id-dikjarazzjonijiet finanzjarji tagħha għall-2010 ma ġewx ippubblikati minħabba waqfien mix-xogħol li kien għadu wieqaf fid-29 ta’ Awwisu 2011 (id-data tal-aħħar dikjarazzjoni disponibbli).
               
            Il-banek li taw is-self
      
                  (16)
               
               
                  Il-banek Griegi li taw self lill-United Textiles u li huma involuti fil-miżuri ta’ għajnuna mill-Istat li qed jiġu investigati, huma l-Bank Nazzjonali tal-Greċja, il-Bank Emporiki, il-Bank Agrikolu tal-Greċja, il-Bank Alpha u l-Eurobank. Dawn huma lkoll banek kummerċjali, li jipprovdu firxa sħiħa ta’ prodotti u servizzi finanzjarji. Ilkoll kemm huma għandhom preżenza, permezz ta’ sussidjarji, f’pajjiżi oħrajn tal-Unjoni Ewropea, b’mod partikulari l-Bulgarija, Ċipru, Franza, il-Ġermanja, il-Lussemburgu, il-Pajjiżi l-Baxxi, il-Polonja, ir-Rumanija u r-Renju Unit (7).
               
            II(b).   Il-miżuri li qed jiġu investigati
      
      
                  (17)
               
               
                  Fil-perjodu bejn l-2007 u l-2010, ittieħdu tliet miżuri mill-Istat favur il-kumpanija United Textiles li setgħu kienu jinvolvu elementi ta’ għajnuna mill-Istat, kif spjegat fil-premessi 18 sa 23.
               
            Il-Miżura 1:   Il-garanzija Statali li ngħatat f’Mejju 2007
      
                  (18)
               
               
                  Fit-30 ta’ Mejju 2007, il-Bank Nazzjonali tal-Greċja, wieħed mill-banek li sellfu lill-United Textiles, ngħata garanzija Statali għal selfa ġdida sabiex jiġu inklużi: a) skedar mill-ġdid ta’ selfa eżistenti ta’ EUR 7,5 miljun u b) selfa ġdida ta’ EUR 12,5 miljun. Il-garanzija Statali kienet tkopri 80 % tas-selfa. Din is-selfa l-ġdida kellha rata ta’ mgħax ekwivalenti għar-rata EURIBOR għal sitt xhur, u magħduda magħha firxa ta’ 1,85 % (8), li fit-30 ta’ Mejju 2007 flimkien kienu jagħmlu rata totali ta’ mgħax ta’ 6,10 %. Ma kien hemm l-ebda primjum marbut mal-garanzija Statali. Skont il-kuntratt tal-iskedar mill-ġdid li ġie ppreżentat, is-selfa eżistenti kienet koperta permezz ta’ ipoteka fuq assi fiss. Barra minn hekk, skont ir-rapporti annwali tal-United Textiles għall-2007, għall-2008 u għall-2009, is-selfa l-ġdida msemmija hawn fuq kienet koperta permezz ta’ garanzija tal-azzjonist ewlieni u kien maħsub ukoll li tkun koperta permezz ta’ assi mirhunin. Madankollu, m’hemm referenza għall-ebda rahan bħal dan.
               
            
                  (19)
               
               
                  Il-garanzija kienet imsejsa fuq deċiżjoni ministerjali bid-data tas-26 ta’ Jannar 2007 (id-Deċiżjoni 2/75172/0025/26.1.2007). Id-deċiżjoni kienet tipprevedi li setgħu jingħataw garanziji Statali għal selfiet eżistenti ta’ kumpaniji li joperaw fl-oqsma tal-industrija, tal-minjieri, tat-trobbija tal-bhejjem u tal-lukandi fl-unità reġjonali tal-Emazja, fit-tramuntana tal-Greċja (fejn hemm parti mill-operazzjonijiet tal-United Textiles). L-iskema ma kinitx teskludi lill-impriżi f’diffikultà u ma kinitx titlob għal primjum għall-garanzija Statali. L-iskema ma kienet tipprovdi għall-ebda tip ta’ kriterji oġġettivi biex jintgħażlu l-kumpaniji benefiċjarji. Il-Kummissjoni tinnota li l-iskema ma ġietx immodifikata kif jitlob l-Artikolu 108 TFUE. Għalhekk, hija żżomm id-dritt li tinvestiga miżuri Statali oħrajn li setgħu ngħataw fuq il-bażi tal-iskema.
               
            
                  (20)
               
               
                  Fuq il-bażi tal-garanzija, il-ftehimiet dwar is-self ġew iffirmati fil-11 ta’ Ottubru 2007.
               
            Il-Miżura 2:   L-iskedar mill-ġdid tad-djun tal-kontribuzzjonijiet għall-assigurazzjoni soċjali
      
                  (21)
               
               
                  Fil-25 ta’ Mejju 2009 l-awtoritajiet Griegi skedaw mill-ġdid id-djun mhux imħallsin tal-kumpanija b’rabta mal-assigurazzjoni soċjali għall-perjodu bejn l-2004 u l-2009, li kienu jammontaw għal EUR 14,57 miljun, għal 96 pagament ta’ EUR 0,19 miljun il-wieħed li jitħallsu kull xahar. L-iskedar mill-ġdid sar skont il-Liġi 3762/2009 (9). Xi ftit mid-djun li issa ġew skedati mill-ġdid kienu diġà ġew inklużi fi skedar mill-ġdid li kien sar qabel, u li ma kienx ġie rrispettat. Mill-informazzjoni li ġiet ippreżentata, ma jidhirx li s’issal-United Textiles ħallset xi ħaġa minn dawn il-kontribuzzjonijiet.
               
            Il-Miżura 3:   Il-garanzija Statali li ngħatat f’Ottubru 2009 u f’Ġunju 2010
      
                  (22)
               
               
                  Fit-30 ta’ Ġunju 2010, permezz tad-deċiżjoni ministerjali 2/35129/0025, l-Istat Grieg ħareġ garanzija lill-banek li taw self lill-United Textiles, jiġifieri l-Bank Nazzjonali tal-Greċja, il-Bank Emporiki, il-Bank Agrikolu tal-Greċja, il-Bank Alpha u l-Eurobank. Il-garanzija kienet tkopri selfa sindikata ġdida ppjanata, ta’ EUR 63,6 miljun, li kienet maqsuma fi tliet komponenti, għall-iskopijiet li ġejjin:
                  
                              (a)
                           
                           
                              EUR 36,6 miljun biex jiġu skedati mill-ġdid selfiet li ngħataw lill-kumpanija mill-banek li ħarġu s-self fil-perjodu bejn Awwissu 2008 u Settembru 2009. Skont l-informazzjoni disponibbli, is-selfiet inkwistjoni kellhom rati ta’ mgħax bejn ir-rata EURIBOR għal tliet xhur u dik għal sitt xhur plus 1,25 % sa 3 %. Bl-istess mod, skont l-informazzjoni disponibbli, dawk is-selfiet fil-bidu ma kinux koperti minn garanzija Statali.
                           
                        
                              (b)
                           
                           
                              EUR 15-il miljun biex jiġi ffinanzjat il-pagament tad-djun li skadew li l-kumpanija kellha mal-Istat, mal-fornituri u mal-impjegati tagħha.
                           
                        
                              (c)
                           
                           
                              EUR 12-il miljun biex jiġu ffinanzjati l-investimenti u l-ispejjeż operazzjonali.
                           
                        
            
                  (23)
               
               
                  Is-selfa sindikata sottostanti li kien hemm il-ħsieb li tingħata kellha tkun għal disa’ snin. Id-deċiżjoni ministerjali Nru 2/35129/0025 biex tinħareġ il-garanzija ma speċifikat l-ebda rata ta’ mgħax għas-selfiet li kellhom jiġu koperti. Fiha ġie ddikjarat biss li s-selfiet kellhom ikunu skont ir-rata tas-suq. Il-garanzija Statali kopriet 80 % tas-selfa. L-Istat kellu jieħu primjum annwali ta’ 2 % tal-ammont annwali medju pendenti. Barra mill-garanzija Statali, il-banek li ħarġu s-self għandhom jirċievu titoli għas-selfa l-ġdida fil-forma ta’ ishma mirhunin fil-kumpanija, għal mill-inqas 25,9 % tal-ishma totali, u ipoteki tal-ewwel grad fuq l-assi ta’ proprjetà immobbli tal-kumpanija. L-Istat ma jirċievi l-ebda titolu għall-garanzija tiegħu, iżda jekk il-garanzija tintuża t-titoli jiġu ttrasferiti lill-Istat.
               
            
                  (24)
               
               
                  Il-garanzija li ngħatat f’Ġunju 2010 skont id-deċiżjoni ministerjali 2/35129/0025 ħassret garanzija li kienet ngħatat qabel, fit-2 ta’ Ottubru 2009 (id-deċiżjoni ministerjali 2/71055/0025). Din il-garanzija aktar bikrija ngħatat għal selfa ġdida ta’ EUR 40 miljun li bl-istess mod kienet maħsuba biex tiffinanzja l-iskedar mill-ġdid tas-selfiet li kienu ngħataw lill-kumpanija fil-perjodu bejn Awwissu 2008 u Frar 2009 (ara l-premessa 22 punt (a)). Iżda dik is-selfa ta’ EUR 40 miljun baqgħet qatt ma nħarġet, u b’hekk il-garanzija ta’ Ottubru 2009 ma ġietx attivata. Minflok, dik il-garanzija nbidlet bil-garanzija l-ġdida ta’ Ġunju 2010 li tkopri s-selfa sindikata ta’ EUR 63,6 miljun. Skont l-awtoritajiet Griegi, ir-raġuni wara l-bidla kienet li s-selfa ta’ EUR 40 miljun ma kinitx għadha biżżejjed biex tkopri l-bżonnijiet ta’ likwidità tal-kumpanija.
               
            
                  (25)
               
               
                  Minkejja l-garanzija, is-selfa sottostanti qatt ma nħarġet. Minħabba d-diffikultajiet akuti tal-kumpanija, il-banek żammew lura milli jiffirmaw il-ftehim tas-selfa, u qatt ma ħarġu l-flus tas-selfa.
               
            III.   IR-RAĠUNIJIET GĦALL-BIDU TAL-PROĊEDURA TA’ INVESTIGAZZJONI FORMALI
      
      
                  (26)
               
               
                  Fid-deċiżjoni tal-ftuħ tas-27 ta’ Ottubru 2010, il-Kummissjoni esprimiet id-dubji tagħha dwar jekk il-kundizzjonijiet tal-garanzija Statali tal-2007 (il-Miżura 1) u dik tal-2010 (il-Miżura 3) kinux skont il-kundizzjonijiet tas-suq u skont l-Avviż tal-Kummissjoni dwar l-applikazzjoni tal-Artikoli 87 u 88 tat-Trattat tal-KE għall-għajnuna mill-Istat fil-forma ta’ garanziji (10) (“l-Avviż dwar il-Garanziji”).
               
            
                  (27)
               
               
                  Rigward l-iskedar mill-ġdid ta’ obbligi skaduti għall-assigurazzjoni soċjali (il-Miżura 2), fid-deċiżjoni tal-ftuħ tas-27 ta’ Ottubru 2010 l-Kummissjoni esprimiet id-dubji tagħha dwar jekk kreditur privat kienx, fiċ-ċirkustanzi, jaċċetta xi tip ta’ skedar mill-ġdid tad-djun. Il-prospett li jinkiseb ħlas lura tard tad-dejn kien jidher remot, minħabba li l-United Textiles kienet diġà f’diffikultajiet finanzjarji serji u kienet waqqfet il-biċċa l-kbira tal-produzzjoni tagħha.
               
            
                  (28)
               
               
                  Il-Kummissjoni, għalhekk, ma kinitx ċerta jekk il-miżuri li qed jiġu mistħarrġin kinux jikkostitwixxu, skont it-tifsira tal-Artikolu 107(1) TFUE, għajnuna mill-Istat mogħtija mhux skont ir-regoli u u jekk kinux kumpatibbli mat-TFUE.
               
            IV.   IL-KUMMENTI TAL-GREĊJA U TAL-BENEFIĊJARJU
      
      
                  (29)
               
               
                  L-informazzjoni li ppreżentaw dwar il-miżuri inkwistjoni l-awtoritajiet Griegi u l-benefiċjarju, il-United Textiles, jistgħu jitqassru kif ġej.
               
            IV(a).   Il-Miżura 1: Il-garanzija Statali li ngħatat f’Mejju 2007
      
      
                  (30)
               
               
                  Rigward il-Miżura 1, il-kummenti li ppreżentaw il-Greċja u l-benefiċjarju fihom ħafna partijiet li jgħidu l-istess ħaġa, u għaldaqstant il-Kummissjoni se tippreżenta taqsira tagħhom f’daqqa.
               
            
                  (31)
               
               
                  Il-Greċja u l-benefiċjarju jirrikonoxxu l-fatt li fil-mument meta nħarġet il-garanzija tal-2007 l-kumpanija kienet f’diffikultà u dan, skonthom, kien kaġun ta’ kompetizzjoni internazzjonali minn pajjiżi fejn il-kostijiet għall-impriżi huma iktar baxxi. Il-Greċja tirrikonoxxi li l-garanziji fil-fatt ħarġithom.
               
            
                  (32)
               
               
                  Il-Greċja u l-benefiċjarju jġibu l-argument li l-garanzija tal-2007 ma kinitx tikkostitwixxi għajnuna, għax ma kinitx selettiva: ma kinitx maħsuba għall-United Textiles imma ngħatat fuq il-bażi ta’ deċiżjoni ministerjali li kienet tapplika mhux biss għall-United Textiles imma wkoll għal kumpaniji oħrajn.
               
            
                  (33)
               
               
                  Il-Greċja u l-benefiċjarju jargumentaw ukoll li l-garanzija tal-2007 ngħatat skont il-liġi Griega 2322/1995, li kienet tippermetti lill-Ministru tal-Finanzi jagħti garanziji Statali lil istituzzjonijiet bankarji għal selfiet li jiskedaw mill-ġdid id-djun jew li jipprovdu kapital operatorju ġdid.
               
            
                  (34)
               
               
                  Il-Greċja u l-benefiċjarju jgħidu li qabel ma rċeviet il-garanzija, il-kumpanija ppreżentat lill-awtoritajiet Griegi pjan ta’ ristrutturazzjoni li kellha ssir b’finanzjament mill-banek u mingħajr l-ebda garanzija Statali. L-ebda pjan tali ta’ ristrutturazzjoni ma ġie ppreżentat formalment lill-Kummissjoni.
               
            
                  (35)
               
               
                  Il-Greċja targumenta wkoll li l-garanzija tal-2007 ngħatat b’konformità mar-regoli dwar l-għajnuna mill-Istat li kienu fis-seħħ fl-Unjoni Ewropea. Hija tiddikjara li l-garanzija kienet tkopri massimu ta’ 80 % tas-selfa, u ngħatat għal selfiet li fuqhom kien hemm rati ta’ mgħax tas-suq. Tgħid ukoll li s-selfa kienet assigurata kif xieraq permezz ta’ proprjetà mirhuna u ta’ garanziji personali li ngħataw mill-azzjonisti, u li din ngħatat għal tranżazzjoni u dewma speċifiċi.
               
            
                  (36)
               
               
                  Il-Greċja u l-benefiċjarju jġibu l-argument li l-benefiċjarju huwa waħda mill-ikbar kumpaniji tat-tessuti fil-Greċja, li tħaddem għadd kbir ta’ nies u li topera prinċipalment f’reġjuni li huma qrib il-fruntiera.
               
            
                  (37)
               
               
                  Jgħidu wkoll li l-Bank Nazzjonali tal-Greċja (il-bank li ħareġ is-self) aċċetta li jirrifjuta l-garanzija Statali u minflokha jieħu ipoteka fuq l-assi ta’ proprjetà immobbli tal-United Textiles, li b’hekk jiddiżattiva l-garanzija.
               
            
                  (38)
               
               
                  Fl-aħħar nett, il-Greċja u l-benefiċjarju jargumentaw li l-garanzija ġiet inkorporata fil-garanzija tal-2010, li juri li hemm approċċ integrat biex tissolva s-sitwazzjoni tas-self li ħadet il-kumpanija.
               
            IV(b).   Il-Miżura 2: L-iskedar mill-ġdid ta’ djun skaduti għall-assigurazzjoni pubblika
      
      
                  (39)
               
               
                  Il-Greċja u l-benefiċjarju jġibu l-argument li l-miżura hija bbażata fuq il-Liġi 3762/2009, li hija liġi ġenerali u li hi applikabbli għall-kumpaniji kollha li għandhom obbligi tal-assigurazzjoni pubblika skaduti jew li ma tħallsux. Għaldaqstant, skonthom, il-miżura mhix selettiva.
               
            IV(c).   Il-Miżura 3: Il-garanzija Statali li ngħatat f’Ġunju 2010
      
      
                  (40)
               
               
                  Il-Greċja tirrikonoxxi l-fatt li ħarġet il-garanzija tal-2010, u tgħid li dan għamlitu minħabba li l-garanzija ta’ qabel, li kienet inħarġet fl-2009 (li qatt ma ġiet implimentata), ma kinitx għadha biżżejjed biex tkopri l-bżonnijiet ta’ likwidità tal-kumpanija., u li l-garanzija tal-2009 konsegwentement ġiet inkorporata fil-garanzija tal-2010.
               
            
                  (41)
               
               
                  Il-Greċja ġġib l-argument li l-garanzija tal-2010 hija konformi mal-komunikazzjoni mill-Kummissjoni - Linji gwida Komunitarji dwar għajnuna mill-Istat biex jiġu salvati u ristrutturati ditti f’diffikultà (11) (“il-linji gwida dwar is-salvataġġ u r-ristrutturazzjoni”), u li ma tagħtix vantaġġ lill-United Textiles. Barra minn hekk, tgħid li m’hemmx ksur tal-prinċipju ta’ “darba waħda, l-aħħar darba” kif minqux fil-linji gwida dwar is-salvataġġ u r-ristrutturazzjoni, minħabba li l-garanzija tal-2010 ħadet post il-garanzija tal-2009 u tibdel diversi mid-dispożizzjonijiet tal-garanzija tal-2007 (ara l-Miżura 1 fil-premessa 18). Għalhekk, il-garanzija tal-2010 tiġbor it-totalità tal-klawżoli tas-selfiet tal-kumpanija f’test wieħed b’dispożizzjonijiet unifikati. Il-Greċja tiddikjara wkoll li l-garanzija għadha mhix fis-seħħ, minħabba li s-servizzi tal-Ministeru li huma responsabbli biex japprovawha għadhom m’għamlux dan.
               
            
                  (42)
               
               
                  Fl-aħħar nett, il-Greċja għarrfet lill-Kummissjoni li l-garanzija tal-2010 għadha ma ġietx attivata, minħabba li l-kumpanija ma ffirmat l-ebda kuntratt ta’ self ma’ xi bank u ma sar l-ebda pagament fuq xi self. Barra minn hekk, l-awtoritajiet Griegi jiġbdu l-attenzjoni tal-Kummissjoni għall-fatt li d-deċiżjoni ministerjali Nru 2/35129/0025/28.6.2010, li tapprova l-garanzija tipprovdi li l-ewwel żewġ pagamenti parzjali tas-selfa (EUR 36,6 miljun + EUR 15-il miljun) kellhom jitħallsu sat-28 ta’ Lulju 2010, u din id-data diġà għaddiet. Għalhekk, kif inhuma l-affarijiet, il-garanzija ma tistax tiġi attivata.
               
            
                  (43)
               
               
                  Il-United Textiles iġġib l-argument li l-kuntratt tas-selfa għadu ma ġiex iffirmat, u li għalhekk għadha ma ġiet iddefinita l-ebda rata ta’ mgħax. Meta jsir dan, ir-rata tal-imgħax tkun konformi ma’ dik tas-suq.
               
            
                  (44)
               
               
                  Rigward il-pjan ta’ ristrutturazzjoni tal-2010 (ara l-paragrafu 4), il-United Textiles tgħid li dan jipprovdi għal tnaqqis drastiku tal-produzzjoni, u li konsegwentament ir-ritorn imbassar għall-vijabbiltà ma joħloqx distorsjoni għall-kompetizzjoni.
               
            V.   VALUTAZZJONI TAL-GĦAJNUNA
      
      
                  (45)
               
               
                  Fuq il-bażi tal-fatti msemmijin hawn fuq u tal-argumenti li ġabu l-Greċja u l-United Textiles, f’din it-taqsima l-Kummissjoni se tivvaluta l-miżuri inkwistjoni. L-ewwel nett, se tivvaluta l-istat tal-United Textiles fil-mument meta ttieħdu l-miżuri li qed jiġu mistħarrġin, sabiex tasal għal konklużjoni dwar jekk il-kumpanija kinitx f’diffikultà jew le (it-taqsima V.a). It-tieni nett, il-Kummissjoni se tivvaluta l-preżenza ta’ għajnuna fil-miżuri li qed jiġu mistħarrġin, sabiex tasal għal konklużjoni dwar jekk dan hux każ ta’ għajnuna jew le (it-taqsima V(b)). It-tielet nett, fejn miżura tkun tabilħaqq tinvolvi għajnuna, il-Kummissjoni se tivvaluta l-kumpatibbiltà tagħha mas-suq intern (it-taqsima V(c).
               
            V(a).   L-istat tal-kumpanija
      
      
                  (46)
               
               
                  Kif muri fil-premessi 14 u 15 u ppreżentat f’aktar dettall fit-tabella 1 hawn taħt, il-prestazzjoni operazzjonali u finanzjarja tal-kumpanija marret għall-agħar b’mod sinifikanti fil-perjodu bejn l-2004 u l-2009.
                  
                     Tabella 1
                  
                  
                     Id-dejta finanzjarja ewlenija tal-United Textiles (f’miljuni ta’ EUR)
                  
                  
                               
                           
                           
                              2004
                           
                           
                              2005
                           
                           
                              2006
                           
                           
                              2007
                           
                           
                              2008
                           
                           
                              2009
                           
                        
                              Fatturat
                           
                           
                              154,3 
                           
                           
                              97,5 
                           
                           
                              64,6 
                           
                           
                              74,7  (**)
                              
                           
                           
                              30,6 
                           
                           
                              4,5 
                           
                        
                              Qligħ qabel it-taxxa
                           
                           
                              –89,6 
                           
                           
                              –61,3 
                           
                           
                              –49,3 
                           
                           
                              –38,5 
                           
                           
                              –62,4 
                           
                           
                              –60,6 
                           
                        
                              Telf akkumulat
                           
                           
                              264,1 
                           
                           
                              316 
                           
                           
                              378,3 
                           
                           
                              418,7 
                           
                           
                              481 
                           
                           
                              520,3  (***)
                              
                           
                        
                              Kapital irreġistrat
                           
                           
                              276,3 
                           
                           
                              283,3 
                           
                           
                              280,8 
                           
                           
                              288,9 
                           
                           
                              290,4 
                           
                           
                              290,4  (***)
                              
                           
                        
                              Kapital azzjonarju proprju
                           
                           
                              95,2 
                           
                           
                              35,7 
                           
                           
                              32,9 
                           
                           
                              4,6 
                           
                           
                              –49,1 
                           
                           
                              – 111,5 
                           
                        
                              Dejn/ekwità
                           
                           
                              281  %
                           
                           
                              692  %
                           
                           
                              829  %
                           
                           
                              6 243  %
                           
                           
                              – 561  %
                           
                           
                              – 280  %
                           
                        
                              Dejta mid-dikjarazzjonijiet finanzjarji 2004-2009
                           
                        
            
                  (47)
               
               
                  Fuq il-bażi ta’ dawn iċ-ċifri finanzjarji, il-Kummissjoni tikkonkludi li, fil-mument meta ttieħdu l-miżuri li qed jiġu mistħarrġin (il-perjodu bejn l-2007 u l-2010), il-kumpanija kienet ‘f’diffikultà’ skont it-tifsira tal-punt 10 tal-Linji gwida dwar is-Salvataġġ u r-Ristrutturazzjoni. Il-Kummissjoni hija wkoll tal-fehma li, anki issa, il-kumpanija qiegħda f’diffikultà.
               
            
                  (48)
               
               
                  B’mod aktar speċifiku, fir-rigward tal-punt 10(a) tal-Linji gwida dwar is-Salvataġġ u r-Ristrutturazzjoni, il-kapital irreġistrat tal-kumpanija kif jirriżulta mid-dikjarazzjonijiet finanzjarji tagħha tal-perjodu bejn l-2004 u l-2009, ma ntilifx iżda kiber fil-perjodu bejn l-2004 u l-2009. Madankollu, il-Kummissjoni tosserva li, fl-istess żmien, l-ekwità tal-kumpanija naqset, u laħqet livell minimali fl-2007 u livelli negattivi fl-2008 u fl-2009. Fl-istess ħin, il-kumpanija ma adottatx miżuri xierqa sabiex tindirizza t-tnaqqis fl-ekwità tagħha, kif previst mil-leġiżlazzjoni Griega (12). Il-miżuri disponibbli għall-kumpanija kienu jkunu jew żieda tal-kapital jew inkella kapitalizzazzjoni tat-telf, li kienu jħassru l-kapital irreġistrat. Jidher li l-unika triq fattibbli fil-każ tal-United Textiles kienet tkun il-kapitalizzazzjoni tat-telfiet, kaġun tal-qagħda finanzjarja kritika tal-kumpanija (ara t-tabella 1) u d-diffikultà li għandha biex tikseb finanzjament (ara l-premessa 15). Fuq il-bażi ta’ dan ta’ hawn fuq, il-Kummissjoni hija tal-fehma li fir-realtà l-kumpanija tilfet aktar minn nofs il-kapital irreġistrat tagħha.
               
            
                  (49)
               
               
                  Fir-rigward tal-punt 10(c) tal-Linji gwida dwar is-Salvataġġ u r-Ristrutturazzjoni, mill-2008 ’l hawn il-kumpanija kienet tissodisfa l-kriterji li jippermettu li tkun suġġetta għal proċedimenti kollettivi ta’ insolvenza skont il-liġi Griega (13).
               
            
                  (50)
               
               
                  Finalment, fir-rigward tal-punt 11 tal-Linji gwida dwar is-Salvataġġ u r-Ristrutturazzjoni, is-sinjali tas-soltu ta’ meta impriża tkun f’diffikultà, bħal żieda fit-telf, tnaqqis tal-fatturat u dejn dejjem jikber, ilhom hemm mill-inqas mill-2004.
               
            V(b).   L-eżistenza ta’ għajnuna skont it-tifsira tal-Artikolu 107(1) TFUE
      
      
                  (51)
               
               
                  L-Artikolu 107(2) TFUE jgħid: “Ħlief għad-derogi previsti fit-Trattati, kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkumpatibbli mas-suq intern.”
               
            
                  (52)
               
               
                  Il-Kummissjoni issa se tivvaluta jekk il-miżuri li qed jiġu mistħarrġin, li ttieħdu favur il-United Textiles, jikkostitwixxux għajnuna mill-Istat skont it-tifsira tal-Artikolu 107(1) TFUE.
               
            V(b)(1).   Il-Miżura 1: Il-garanzija Statali li ngħatat f’Mejju 2007
      
      
         L-għajnuna lill-United Textiles
      
      (a)   Ir-riżorsi tal-Istat
      
                  (53)
               
               
                  Il-Kummissjoni tosserva li l-garanzija Statali inkwistjoni fil-fatt tinvolvi riżorsi Statali, minħabba li ngħatat direttament mill-Istat. Id-deċiżjoni ttieħdet mill-Ministru responsabbli, u għalhekk il-miżura hija imputabbli wkoll għall-Istat. Għalhekk, il-kriterju tar-riżorsi Statali huwa ssodisfat.
               
            (b)   Il-vantaġġ
      
                  (54)
               
               
                  Il-Greċja u l-benefiċjarju jgħidu li l-Bank Nazzjonali tal-Greċja (il-bank li ħareġ is-self), aċċetta li jirrifjuta l-garanzija Statali u minflokha jieħu ipoteka fuq l-assi ta’ proprjetà immobbli tal-United Textiles, u dan jiddiżattiva l-garanzija. Sabiex isostnu dak li qed jgħidu, il-Greċja u l-benefiċjarju ppreżentaw ittra mingħand il-Bank Nazzjonali tal-Greċja, datata l-24 ta’ Diċembru 2010, li kienet risposta għal ittra mingħand il-United Textiles datata t-23 ta’ Diċembru 2010.
               
            
                  (55)
               
               
                  Il-Kummissjoni dan ma tistax taċċetta dan l-argument. Fl-ittra li ġiet ippreżentata, il-Bank Nazzjonali tal-Greċja jgħid biss li l-bank ikun lest jixtarr il-proposta ta’ skambju ta’ titoli, soġġet għal kundizzjonijiet,m b’dawk prinċipalil jkunu li l-bank innifsu jagħżel l-assi li jiġu mirhunin u li l-iskambju jkun aċċettat mill-partijiet kollha kkonċernati. Għalhekk, il-Kummissjoni hija tal-fehma li, fil-verità, il-Bank Nazzjonali tal-Greċja ma aċċettax il-proposta ta’ skambju tat-titoli.
               
            
                  (56)
               
               
                  Il-Greċja ġġib ukoll l-argument li l-garanzija tal-2007 ngħatat b’konformità mar-regoli dwar l-għajnuna mill-Istat li huma fis-seħħ fl-Unjoni Ewropea. Il-Greċja ssostni li l-garanzija ma kinitx tkopri iktar minn 80 % u ngħatat għal selfiet li kellhom rati ta’ mgħax skont is-suq.
               
            
                  (57)
               
               
                  Il-Kummissjoni ma tistax taċċetta din l-argumentazzjoni u hija tal-fehma li l-garanzija tal-2007 fir-realtà tat vantaġġ eċċessiv lill-United Textiles. Skont il-punti 2.2 u 3.2 tal-Avviż tal-Garanziji, meta min jissellef ma jħallasx prezz tas-suq għall-garanzija, ikun qed jingħata vantaġġ. F’ċerti każijiet, jekk min jissellef ikun f’diffikultà finanzjarja ma jirnexxilux isib istituzzjoni finanzjarja li tkun lesta ssellfu, ikunu xi jkunu l-kundizzjonijiet, mingħajr garanzija mill-Istat.
               
            
                  (58)
               
               
                  Fil-każ li qed jiġi mistħarreġ, il-garanzija tal-2007 nħarġet għal selfiet meħudin minn impriża f’diffikultà u ma kinitx tipprevedi primjum għall-garanti, jiġifieri l-Istat. Fid-dawl tal-punti 3.2 u 4.2 tal-Avviż tal-Garanziji, il-Kummissjoni tinnota li l-qagħda finanzjarja tal-kumpanija kienet iggravat b’mod sisnifikanti fil-perjodu bejn l-2004 u l-2007, il-fatt li l-pagamenti fuq is-selfiet tagħha ma kinux qed jitħallsu u l-fatt li sa mill-2001 is-sostenn tal-banek li kienu sellfuha kien limitat, b’linji ta’ kreditu u selfiet ridotti. Il-Kummissjoni tikkunsidra li fiż-żmien meta ttieħdet il-miżura l-United Textiles kienet tinsab f’diffikultà serja, u trid tiġi kklasssifikata fil-kategorija tal-kreditu “ħażin”.
               
            
                  (59)
               
               
                  Barra minn dan, il-Kummissjoni tosserva li, skont ir-rapporti annwali tal-kumpanija għall-2007, l-2008 u l-2009, kien għad hemm il-ħsieb li s-selfa ggarantita tiġi ttitolizzata permezz ta’ assi tal-kumpanija, huwa ovvju li t-titolizzazzjoni kienet għadha ma seħħitx (ara l-premessa 18). Il-Kummissjoni tosserva wkoll li, f’Diċembru 2010 ġie ssuġġerit li l-Bank Nazzjonali tal-Greċja (il-bank li ħareġ is-self) jirrifjuta l-garanzija Statali u minflokha jieħu ipoteka fuq l-assi ta’ proprjetà immobbli tal-United Textiles (ara l-premessa 37). Il-Kummissjoni hija tal-fehma li din il-proposta hija indikazzjoni ċara li, tali titoli ma ngħatawx. Dwar din il-kwistjoni, l-awtoritajiet Griegi jgħidu li l-garanzija tal-2007 ġiet ittitolizzata permezz ta’ propjetà mirhuna tal-kumpanija u ta’ garanziji personali mogħtijin mill-azzjonisti tagħha (ara l-premessa 35), iżda l-fatti tal-każ jixhdu biss il-garanziji personali tal-azzjonisti. Għalhekk, il-Kummissjoni hija tal-fehma li s-selfa sottostanti ma kinitx titolizzata.
               
            
                  (60)
               
               
                  Il-Kummissjoni għalhekk tiddubita kemm kien se jkun hemm xi garanti privat li joffri garanzija tali, u xi bank privat li jaċċetta li jiffinanzja lill-kumpanija mingħajr l-ebda garanzija Statali, minħabba li, f’sitwazzjoni hekk, ikun tassew diffiċli biex il-kumpanija jirnexxilha tħallas lura s-selfa u għaldaqstant biex il-garanti jevita li jkollu jonora l-garanzija. Għalhekk, il-Kummissjoni hija tal-fehma li l-ammont ta’ għajnuna li jirriżulta mill-garanzija tal-2007 huwa l-ammont kollu tas-selfa ggarantita, i.e. EUR 16-il miljun (80 % tal-EUR 20 miljun).
               
            (c)   Is-selettività
      
                  (61)
               
               
                  Il-Greċja u l-benefiċjarju jġibu l-argument li l-garanzija tal-2007 ma tikkostitwixxix għajnuna, għax ma kinitx ristretta għall-United Textiles: ngħatat fuq il-bażi tad-deċiżjoni ministerjali Nru 2/75172/0025/26.1.2007 li kienet tapplika mhux biss għall-United Textiles imma wkoll għal kumpaniji oħrajn.
               
            
                  (62)
               
               
                  Il-Kummissjoni tosserva li d-deċiżjoni ministerjali li fuq il-bażi tagħha ngħatat il-garanzija kienet immirata lejn ċerti setturi ta’ żona ġeografika speċifika, i.e. il-Preferttura ta’ Imathía. Barra minn hekk, f’dan il-każ, l-awtoritajiet Griegi kellhom ħafna fejn jimmanuvraw fl-għoti ta’ garanzija favur il-United Textiles, minħabba li ma kienu ġew iffissati l-ebda kriterji oġġettivi biex jiġi deċiż jekk il-garanzija tingħatax jew le. Fin-nuqqas ta’ tali kriterji oġġettivi, il-miżura fir-realtà kienet selettiva, għax l-awtoritajiet applikawha individwalment skont id-diskrezzjoni tagħhom (14). Skont il-ġurisprudenza stabbilita (15), fejn l-entità pubblika li tagħti l-assistenza finanzjarja tkun tgawdi minn ammont ta’ libertà li jkun jippermettilha tagħżel lill-benefiċjarji jew il-kundizzjonijiet li bihom tingħata l-assistenza finanzjarja, dik l-assistenza ma tistax titqies bħala waħda ta’ natura ġenerali. Għalhekk, il-kriterju tas-selettività huwa ssodisfat.
               
            (d)   Id-distorsjoni tal-kompetizzjoni u l-fatt li jiġi affettwat il-kummerċ bejn l-Istati membri
      
                  (63)
               
               
                  Il-United Textiles hija attiva f’settur li l-prodotti tiegħu huma kkummerċjalizzati ħafna bejn l-Istati Membri, u li fih isseħħ kompetizzjoni intensa. Fiż-żmien meta ttieħdu l-miżuri ta’ għajnuna, il-United Textiles kienet impriża li l-biċċa l-kbira tal-bejgħ tagħha kien isir lil Stati Membri oħrajn (ara l-premessa 11). Il-miżura ta’ għajnuna inkwistjoni tat lill-United Textiles vantaġġ fuq il-kompetituri tagħha (ara l-premessi 45, 46 u 47). Skont il-każistika stabbilita (16), meta l-għajnuna mill-Istat issaħħaħ il-pożizzjoni ta’ impriża meta mqabbla ma’ impriżi oħrajn li jikkompetu fil-kummerċ bejn l-Istati Membri, dawk l-impriżi l-oħrajn iridu jitqiesu bħala affettwati minn dik l-għajnuna. Għalhekk, il-kriterju tad-distorsjoni tal-kompetizzjoni u ta’ effett fuq il-kummerċ bejn l-Istati Membri huwa ssodisfat.
               
            
         Għajnuna lill-banek li ħarġu s-self
      
      
                  (64)
               
               
                  Rigward il-bank li ħareġ is-selfa sottostanti tal-garanzija tal-2007 (il-Bank Nazzjonali tal-Greċja), l-istħarriġ wera li dan ma gawdiex mill-garanzija inkwistjoni. Fil-fatt, il-garanzija ngħatat fil-kuntest ta’ kuntratt ġdid ta’ self, b’durata ġdida ta’ 10 snin. Skont il-punt 2.3.1 tal-Avviż dwar il-Garanziji, jekk garanzija Statali tingħata ex post fir-rigward ta’ selfa, mingħajr ma jiġu aġġustati l-kundizzjonijiet ta’ din is-selfa, allura jista’ jkun hemm ukoll każ ta’ għajnuna lil min joħroġ is-self. Fil-każ li qed jiġi mistħarreġ, iżda, il-kundizzjonijiet tas-selfa eżistenti nbidlu permezz tal-bidla fid-durata tas-selfa. Għalhekk, il-Kummissjoni hija tal-fehma li l-garanzija tal-2007 ma kinitx tikkostitwixxi għajnuna lil min ħareġ is-self.
               
            
                  (65)
               
               
                  Fl-istess ħin, il-garanzija tal-2007 wasslet sempliċiment biex il-bank ma jfittixx li jiġbor lura minnufih is-selfa li kien ħareġ. Madankollu, il-bank kien ikun jista’ jirkupra s-selfa eżistenti permezz tal-proċedimenti tal-likwidazzjoni. F’dan ir-rigward, il-Kummissjoni tosserva li s-selfa tal-2007 kienet diġà koperta b’ipoteka fuq assi fiss (17).
               
            Konklużjoni dwar il-preżenza ta’ għajnuna fil-Miżura 1
      
                  (66)
               
               
                  Fuq il-bażi ta’ dak li ngħad aktar ’il fuq, il-konklużjoni hi li l-garanzija Statali ta’ Mejju 2007 (il-Miżura 1) tikkostitwixxi, skont l-Artikolu 107(1) TFUE, għajnuna mill-Istat mhux skont ir-regoli favur il-United Textiles.
               
            
                  (67)
               
               
                  Il-Kummissjoni hija tal-fehma li, skont l-Artikolu 107(1) TFUE, il-garanzija Statali ta’ Mejju 2007 ma kinitx tikkostitwixxi, għajnuna mill-Istat favur il-Bank Nazzjonali tal-Greċja, li ħareġ is-selfa.
               
            V(b)(2)   Il-Miżura 2: L-iskedar mill-ġdid ta’ obbligi li baqgħu mhux imħallsin għall-assigurazzjoni soċjali
      
      (a)   Ir-riżorsi tal-Istat
      
                  (68)
               
               
                  Il-Kummissjoni tosserva li l-għan tal-kontribuzzjonijiet għall-assigurazzjoni soċjali huwa li jiġi ffinanzjat il-baġit tal-organizzazzjonijiet tas-sigurtà soċjali, li jikkostitwixxu entitajiet pubbliċi taħt is-superviżjoni tal-Istat. Għal din ir-raġuni, jekk dawn il-kontribuzzjonijiet ma jinġabrux, dan iċaħħad lill-Istat mir-riżorsi. Għalhekk, dan il-kriterju huwa ssodisfat.
               
            (b)   Il-vantaġġ
      
                  (69)
               
               
                  Il-Kummissjoni tosserva li effettivament il-United Textiles ngħatat il-possibbilta li ddum tmien snin biex tħallas obbligu finanzjarju, meta kienet għaddejja minn diffikultà finanzjarja gravi u meta kien hemm probabbilta kbira ta’ inadempjenza. Skont każistika stabbilita sew (18), biex jiġi stabbilit jekk ikunx ngħata vantaġġ selettiv minħabba li l-ħlas tad-djun ma jkunx ġie infurzat u jekk il-vantaġġ jistax jitqies bħala għajnuna mill-Istat għall-finijiet tal-Artikolu 107(1) TFUE, għad irid jiġi stabbilit li l-United Textiles ma setgħetx tikseb vantaġġ bħal dan fil-kundizzjonijiet normali tas-suq. F’dan ir-rigward, il-mistoqsija li wieħed bilfors irid jagħmel hija jekk l-imġiba tal-Istat bħala kreditur fiċ-ċirkostanzi partikulari jistgħux jitqabblu mal-imġiba ta’ kreditur privat diliġenti.
               
            
                  (70)
               
               
                  Skont l-awtoritajiet Griegi, il-United Textiles ma kinitx irrispettat il-ftehimiet ta’ skedar mill-ġdid li kienu saru qabel. Fl-istess ħin, il-kumpanija effettivament ingħatat il-possibbilta li ddum tmien snin biex tħallas obbligu finanzjarju ta’ EUR 14,57 miljun (ara l-premessa 16) meta kienet għaddejja minn diffikultà finanzjarja gravi u kien hemm probabbilta kbira ta’ inadempjenza. Estensjoni bħal din ma kinitx tingħata minn kreditur f’ekonomija tas-suq, speċjalment minħabba li l-eżerċizzji preċedenti ta’ skedar mill-ġdid kienu fallew.
               
            
                  (71)
               
               
                  Għar-raġunijiet iddikjarati hawn fuq, il-Kummissjoni hija tal-fehma li l-imġiba tal-awtoritajiet Griegi ma tistax titqabbel ma’ dik ta’ kreditur privat diliġenti, minħabba li l-iskedar mill-ġdid li sar fl-2009 ġie applikat minkejja l-falliment tal-ftehimiet preċedenti dwar skedar mill-ġdid u minkejja l-fatt li l-kumpanija kienet diġà f’diffikultajiet finanzjarji serji u kienet waqqfet il-biċċa l-kbira tal-produzzjoni tagħha. F’dawk iċ-ċirkustanzi, kien jidher improbabbli li d-dejn jitħallas lura.
               
            
                  (72)
               
               
                  Għaldaqstant, il-Kummissjoni hija tal-fehma li l-iskedar mill-ġdid li sar fl-2009 tad-dejn tal-kumpanija fir-rigward tal-assigurazzjoni pubblika ta vantaġġ lill-kumpanija, skont it-tifsira tal-Artikolu 107(1) TFUE.
               
            (c)   Is-selettività
      
                  (73)
               
               
                  L-awtoritajiet Griegi u l-benefiċjarju jgħidu li l-iskedar mill-ġdid kien ibbażat fuq liġi nazzjonali ġenerali (19), li hi applikabbli għall-kumpaniji kollha fil-Greċja. Għalhekk, skonthom, il-miżura ma kinitx selettiva.
               
            
                  (74)
               
               
                  Il-Kummissjoni ma tistax taċċetta dan l-argument. Fir-realtà, f’dan il-każ l-awtoritajiet Griegi kellhom ħafna fejn jimmanuvraw fil-mod kif imxew fir-rigward tad-djun li l-United Textiles kellha mal-assigurazzjoni soċjali. Dan minħabba li ma kienu ġew iffissati l-ebda kriterji oġġettivi biex jiġi deċiż jekk isirx l-iskedar mill-ġdid jew le. Fin-nuqqas ta’ tali kriterji oġġettivi, il-miżura fir-realtà kienet selettiva, għax l-awtoritajiet applikawha individwalment skont id-diskrezzjoni tagħhom (20). Barra minn hekk, skont il-każistika stabbilita (21), fejn l-entità pubblika li tagħti l-assistenza finanzjarja tkun tgawdi minn ammont ta’ libertà li jkun jippermettilha tagħżel lill-benefiċjarji jew il-kundizzjonijiet li bihom tingħata l-assistenza finanzjarja, dik l-assistenza ma tistax titqies bħala waħda ta’ natura ġenerali. Għalhekk, il-kriterju tas-selettività huwa ssodisfat.
               
            (d)   Id-distorsjoni tal-kompetizzjoni u l-fatt li jiġi affettwat il-kummerċ bejn l-Istati Membri
      
                  (75)
               
               
                  Fl-aħħar nett, il-kriterju tad-distorsjoni tal-kompetizzjoni u tal-effett fuq il-kummerċ bejn l-Istati Membri hu ssodisfat għar-raġunijiet imsemmijin fil-premessa 63.
               
            (e)   Konklużjoni dwar il-preżenza ta’ għajnuna fil-Miżura 2
      
                  (76)
               
               
                  Fuq il-bażi ta’ dak li ngħad hawn fuq, il-Kummissjoni tikkonkludi li l-iskedar mill-ġdid li sar fl-2009 tal-obbligi mhux imħallsin għall-assigurazzjoni soċjali jikkostitwixxi, skont it-tifsira tal-Artikolu 107(1) TFUE, għajnuna mill-Istat favur il-United Textiles.
               
            
                  (77)
               
               
                  L-ammont tal-għajnuna huwa ta’ EUR 14,57 miljun, li huwa l-ammont totali tad-djun skaduti li ġew skedati mill-ġdid fil-25 ta’ Mejju 2009.
               
            V(b)(3).   Il-Miżura 3: Il-garanzija Statali li ngħatat f’Ġunju 2010
      
      
                  (78)
               
               
                  Il-Kummissjoni tosserva li l-kumpanija kienet diġà waqqfet topera fl-2009 u minn dakinhar ’l hawn lanqas biss ippubblikat id-dikjarazzjonijiet finanzjarji (ara l-premessa 15). Il-garanzija ma kinitx biżżejjed biex jinkisbu finanzjamenti ġodda, u sakemm kienet għadha disponibbli l-kumpanija ma ssuktatx bl-attivitajiet tagħha. F’dawn iċ-ċirkustanzi, il-Kummissjoni hija tal-fehma li l-garanzija ma ħolqotx distorsjoni, jew heddet li loi toħloq distorsjoni għall-kompetizzjoni. Għalhekk, ma tikkostitwixxix għajnuna mill-Istat.
               
            V(c).   Il-kumpatibbiltà tal-miżuri ta’ għajnuna mas-suq intern
      
      V(c)(1).   Ġenerali
      
      
                  (79)
               
               
                  Billi l-Miżuri 1 u 2 jikkostitwixxu għajnuna mill-Istat skont it-tifsira tal-Artikolu 107(1) TFUE, il-kumpatibbiltà tagħhom trid tiġi ikkunsidrata fid-dawl tal-eċċezzjonijiet stabbiliti fil-paragrafi 2 u 3 ta’ dak l-Artikolu.
               
            V(c)(2).   Impriża f’diffikultà
      
      
                  (80)
               
               
                  Kif muri fil-premessi 46 sa 50, il-qagħda operazzjonali u finanzjarja tal-kumpanija marret għall-agħar b’mod sinifikanti fil-perjodu bejn l-2004 u l-2009. Fuq din il-bażi, il-Kummissjoni tikkonkludi li, fil-mument meta ttieħdu l-miżuri li qed jiġu mistħarrġin (il-perjodu bejn l-2007 u l-2010), il-kumpanija kienet f’diffikultà skont it-tifsira tal-punti 10 u 11 tal-Linji gwida dwar is-Salvataġġ u r-Ristrutturazzjoni. Dan irrikonoxxewh ukoll l-awtoritajiet Griegi u l-benefiċjarju. Il-Kummissjoni hija wkoll tal-fehma li, anki issa, il-kumpanija qiegħda f’diffikultà minħabba li minn dak iż-żmien ’l hawn is-sitwazzjoni ma tjibitx.
               
            V(c)(3).   Derogi li jippermettu l-Artikoli 107(2) u 107(3) TFUE
      
      
                  (81)
               
               
                  Huwa ċar li d-derogi stabbiliti fl-Artikolu 107(2) u fl-Artikolu 107(3)(d) u (e), mhumiex applikabbli, u l-awtoritajiet Griegi ma invokawhomx.
               
            
                  (82)
               
               
                  L-Artikolu 107(3)(a) jgħid li “għajnuna maħsuba sabiex tippromwovi l-iżvilupp ekonomiku ta’ reġjun fejn il-livell tal-għajxien huwa baxx b’mod anormali jew fejn ikun hemm stat serju ta’ nuqqas ta’ impjieg” tista’ tiġi ddikjarata kumpatibbli mas-suq intern. Il-United Textiles tinsab f’żona assistita skont l-Artikolu 107(3)(a), u għalhekk hija potenzjalment eliġibbli għal għajnuna reġjonali.
               
            
                  (83)
               
               
                  Il-linji gwida dwar l-għajnuna reġjonali għall-perjodu bejn l-2007 u l-2013 (22) (“il-Linji gwida dwar l-Għajnuna Reġjonali”), li kienu applikabbli fil-mument meta daħlu fis-seħħ il-garanzija tal-2007 u l-iskedar tad-djun li sar fl-2009 (il-Miżuri 1 u 2), jistabbilixxu l-kundizzjonijiet għall-approvazzjoni tal-għajnuna reġjonali għall-investiment.
               
            
                  (84)
               
               
                  Il-linji gwida dwar l-għajnuna reġjonali jeskludu b’mod ċar mill-kamp tal-applikazzjoni tagħhom lill-impriżi f’diffikultà. Il-United Textiles kienet diġa f’diffikultà fil-mument meta ttieħdu l-Miżuri 1 u 2, u għalhekk ma kinitx eliġibbli għall-għajnuna reġjonali. Fuq din il-bażi, il-Kummissjoni tikkonkludi li l-għajnuna ma tistax tiġi ddikjarata kumpatibbli fuq il-bażi tal-Linji gwida dwar l-Għajnuna Reġjonali.
               
            
                  (85)
               
               
                  Il-Kummissjoni se tivvaluta wkoll il-kumpatibbiltà tal-miżuri inkwistjoni skont ir-Regolament tal-Kummissjoni (KE) Nru 800/2008 tas-6 ta’ Awwissu 2008, li jiddikjara ċerti kategoriji ta’ għajnuna bħala kumpatibbli mas-suq komuni skont l-Artikoli 87 u 88 tat-Trattat (‘ir-Regolament għal Eżenzjoni Ġenerali Sħiħa’) (23). Il-Kummissjoni tosserva li l-għoti ta’ għajnuna lil impriżi f’diffikultà huwa eskluż mill-kamp tal-applikazzjoni tar-regolament għal eżenzjoni ġenerali sħiħa. Il-United Textiles kienet diġa f’diffikultà fil-mument meta ttieħdu l-Miżuri 1 u 2, u għalhekk l-għajnuna li ngħatatilha mhix kumpatibbli mar-regolament għal eżenzjoni ġenerali sħiħa.
               
            
                  (86)
               
               
                  Il-Kummissjoni trid tivvaluta wkoll jekk xi miżuri minn dawk li qed jiġu mistħarrġin jistgħux ikunu kumpatibbli skont ir-regola dwar il-kriżi li hija stabbilita fil-Komunikazzjoni mill-Kummissjoni — Qafas temportanju għal miżuri ta’ għajnuna mill-Istat biex isostnu l-appoġġ għall-finanzjament fil-kriżi finanzjarja u ekonomika attwali (24) (minn issa ’l quddiem “il-Qafas Temporanju”). Madankollu, il-Kummissjoni tinnota li kien ċar li l-United Textiles kienet kumpanija f’diffikultà qabel l-1 ta’ Lulju 2008, u għalhekk ma kinitx eliġibbli għal għajnuna skont il-qafas temporanju.
               
            
                  (87)
               
               
                  Minħabba li fil-mument meta ttieħdu l-miżuri l-United Textiles kienet impriża f’diffikultà, il-kumpatibbiltà tal-miżuri ta’ għajnuna tista’ tiġi vvalutata biss fid-dawl tal-Linji gwida dwar is-Salvataġġ u r-Ristrutturazzjoni, i.e. skont l-Artikolu 107(3)(c) TFUE.
               
            
                  (88)
               
               
                  L-ewwel nett, il-Kummissjoni hija tal-fehma li l-miżuri inkwistjoni ma jistgħux jitqiesu bħala kumpatibbli bħala għajnuna għas-salvataġġ. Il-garanzija m’għandhiex durata limitata ta’ sitt xhur, kif previst fil-punt 25(c) tal-Linji gwida dwar is-Salvataġġ u r-Ristrutturazzjoni, u anki l-iskedar mill-ġdid tad-dejn, li huwa paragunabbli ma’ selfa, jaqbeż il-limitu ta’ sitt xhur li huwa ammissibbli bħala għajnuna għar-ristrutturazzjoni. Barra minn dan, il-miżuri mhumiex limitati għall-ammont minimu neċessarju, kif previst fil-punt 25(d) tal-Linji gwida dwar is-Salvataġġ u r-Ristrutturazzjoni u li jirriżulta mill-formula stabbilita fl-Anness ta’ ma’ dawk il-linji gwida.
               
            
                  (89)
               
               
                  It-tieni nett, lanqas ma huwa l-każ li xi waħda mill-miżuri tista’ titqies kumpatibbli bħala għajnuna għar-ristrutturazzjoni.. Il-Greċja u l-benefiċjarju jgħidu li qabel ma rċeviet il-garanzija tal-2007, il-kumpanija kienet ippreżentat lill-awtoritajiet Griegi pjan ta’ ristrutturazzjoni li kellu jitwettaq b’finanzjament mill-banek u mingħajr l-ebda garanzija Statali. Madankollu, l-ebda pjan tali ta’ ristrutturazzjoni ma ġie ppreżentat uffiċċjalment lill-Kummissjoni. Dan ifisser li dawn il-miżuri ttieħdu mingħajr ma kien hemm pjan ta’ ristrutturazzjoni minkejja li pjan bħal dan huwa essenzjali biex jiġi żgurat li impriża terġa’ ssir vijabbli fuq medda twila ta’ żmien. Fil-fatt, mill-evidenza tal-istħarriġ jidher ċar li ma kien jeżisti l-ebda pjan bħal dan, u l-isforzi kollha li saru f’dan il-perjodu biex ikun hemm ristrutturazzjoni fallew, sal punt li l-kumpanija prattikament waqfet topera u tneħħiet mill-Borża. Minkejja li ma saritx ristrutturazzjoni, l-Istat kompla jipprovdi lill-United Textiles bil-kapital operatorju, permezz tal-garanzija tal-2007. Għalhekk, il-Kummissjoni hija tal-fehma li l-Miżuri 1 u 2 kienu jikkostitwixxu sempliċiment għajnuna biex il-kumpanija tibqa’ għaddejja, bla ma sadanittant twettaq xi ristrutturazzjoni kredibbli.
               
            
                  (90)
               
               
                  Fl-aħħar nett, ma ġew ippreżentati uffiċjalment l-ebda miżuri kumpensatorji fis-sens tal-punti minn 38 sa 42 tal-Linji gwida dwar is-Salvataġġ u r-Ristrutturazzjoni.
               
            
                  (91)
               
               
                  Rigward l-eliġibbiltà tal-United Textiles biex tirċievi l-għajnuna għar-ristrutturazzjoni, il-Kummissjoni tosserva li l-kumpanija kienet ilha mill-inqas mill-2007 tingħata l-għajnuna operatorja, fi żmien meta kienet diġà f’diffikultà. Il-Kummissjoni hija tal-fehma li dan huwa ksur tal-prinċipju ta’ “darba waħda, l-aħħar darba”, għax juri li d-diffikultajiet tal-kumpanija huma ta’ natura rikorrenti u li l-miżuri ta’ għajnuna li ttieħdu favur il-kumpanija ħolqu distorsjoni tal-kompetizzjoni, kontra l-interess komuni. Barra minn hekk, il-benefiċjarju jargumenta li l-garanzija tal-2007 ġiet inkorporata fil-garanzija tal-2010, u li dan juri li l-affarijiet biex tissolva s-sitwazzjoni tas-self li ħadet il-kumpanija saru b’mod integrat. Iżda l-Kummissjoni hija tal-fehma li ma hemmx provi li jissuġġerixxu li kien hemm approċċ integrat għar-ristrutturazzjoni, minħabba li l-miżuri ta’ għajnuna tal-2007, tal-2009 u tal-2010 ngħataw fuq perjodu ta’ diversi snin mingħajr il-proġett jew strateġija waħdanija ta’ ristrutturazzjoni meħtieġa biex terġa iġġib il-vijabbiltà tal-kumpanija.
               
            
                  (92)
               
               
                  Fuq il-bażi ta’ dan, il-Kummissjoni hija tal-fehma li l-prinċipju ta’ “darba waħda, l-aħħar darba” ma ġiex irrispettat.
               
            
                  (93)
               
               
                  Fl-aħħar nett, minħabba li fil-mument meta ttieħdu l-miżuri l-United Textiles kienet f’diffikultà, il-Kummissjoni ma tistax taħseb f’xi sensiela oħra ta’ regoli dwar l-għajnuna mill-Istat li jistgħu jagħmlu lill-allegati miżuri ta’ għajnuna kumpatibbli mat-TFUE.
               
            V(c)(4).   Konklużjoni dwar il-kumpatibbiltà
      
      
                  (94)
               
               
                  B’dan ta’ hawn fuq f’moħħha, il-Kummissjoni tikkonkludi li l-Miżuri 1u 2 ta’ għajnuna mhumiex kumpatibbli mat-TFUE.
               
            VI.   L-IRKUPRU
      
      
                  (95)
               
               
                  Fuq il-bażi ta’ dak li għadu kif ingħad, il-Kummissjoni tikkonkludi li l-garanzija Statali tal-2007 u l-iskedar mill-ġdid li sar fl-2009 tal-obbligi mhux imħallsin għall-assigurazzjoni soċjali jikkostitwixxu għajnuna mill-Istat li hi inkumpatibbli mas-suq intern. Il-Kummissjoni waslet ukoll għall-konklużjoni li l-garanzija Statali tal-2010 ma tikkostitwixxix għajnuna mill-Istat.
               
            
                  (96)
               
               
                  L-Artikolu 14 tar-Regolament tal-Kunsill (KE) Nru 659/1999 jipprovdi li “[f]ejn jittieħdu deċiżjonijiet negattivi f’każijiet ta’ għajnuna illegali, il-Kummissjoni għandha tiddeċiedi li l-Istat Membru kkonċernat għandu jieħu l-miżuri kollha meħtieġa sabiex jirkupra l-għajnuna mill-benefiċjarju”.
               
            
                  (97)
               
               
                  Għalhekk, minħabba li l-miżuri inkwistjoni huma meqjusin bħala għajnuna inkumpatibbli u mhux skont ir-regoli, l-ammont tal-għajnuna jrid jiġi rkuprat sabiex titreġġa’ lura s-sitwazzjoni li kienet teżisti fis-suq qabel ma ngħatat l-għajnuna. L-irkupru, għalhekk, jibda jgħodd mid-data meta ngħata l-vantaġġ lill-benefiċjarju, i.e. meta l-għajnuna tpoġġiet għad-dispożizzjoni tal-benefiċjarju, u jkollu impost fuqu l-imgħax tal-irkupru sakemm ikun sar l-irkupru b’mod effettiv.
               
            
                  (98)
               
               
                  Huwa kkalkulat li l-element inkumpatibbli tal-garanzija Statali tal-2007 (il-miżura 1) jammonta għat-total tas-selfa ggarantita. Il-Kummissjoni tistma li l-għajnuna li ngħatat b’dan il-mod lill-United Textiles tammonta għal EUR 16-il miljun.
               
            
                  (99)
               
               
                  L-element tal-Miżura 2 li jikkostitwixxi għajnuna inkumpatibbli huwa kkalkulat bħala l-ammont totali tad-djun li ġew skedati mill-ġdid, u għalhekk l-ammont ta’ għajnuna li ngħata lill-United Textiles huwa EUR 14,57 miljun. Pagamenti li saru, minbarra l-ammonti mħallsin skont il-ftehim, jistgħu jitnaqqsu mis-somma li trid tiġi rkuprata bħala għajnuna inkumpatibbli u mhux skont ir-regoli.
               
            
                  (100)
               
               
                  L-ammont preċiż tal-irkupru u l-imgħax li jrid jiġi impost fuqu jridu jiġu kkalkulati mill-Greċja,
               
            ADOTTAT DIN ID-DEĊIŻJONI:
      Artikolu 1
      1.   L-għajnuna mill-Istat mogħtija mill-Greċja bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, favur Enómeni Klostoÿfantourgía AE, fil-forma ta’ garanzija Statali mogħtija fl-2007 u ta’ skedar mill-ġdid li sar fl-2009 ta’ obbligi mhux imħalsin lill-assigurazzjoni soċjali, hija inkumpatibbli mas-suq intern.
      2.   Il-garanzija Statali tal-2010 ma tikkostitwixxix għajnuna skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.
      Artikolu 2
      1.   Il-Greċja se tirkupra mingħand il-benefiċjarju l-għajnuna msemmija fl-Artikolu 1(1).
      2.   Is-somom li jridu jiġu rkuprati jkollhom fuqhom l-imgħax iġġenerat mid-data meta tqiegħdu għad-dispożizzjoni tal-benefiċjarju sakemm jiġu fil-fatt irkuprati.
      3.   L-imgħax jiġi kkalkulat b’mod kompost skont il-Kapitolu V tar-Regolament tal-Kummissjoni (KE) Nru 794/2004 (25).
      4.   Il-Greċja tikkanċella l-pagamenti kollha li jifdal bħala parti mill-għajnuna msemmija fl-Artikolu 1(1), b’effett mid-data tan-notifika ta’ din id-deċiżjoni.
      Artikolu 3
      1.   L-irkupru tal-għajnuna msemmija fl-Artikolu 1(1) ikun immedjat u effettiv.
      2.   Il-Greċja tiżgura li din id-deċiżjoni tiġi implimentata fi żmien erba’ xhur mid-data tan-notifika tagħha.
      Artikolu 4
      1.   Fi żmien xahrejn min-notifika ta’ din id-Deċiżjoni, il-Greċja tissottometti t-tagħrif li ġej lill-Kummissjoni:
      
                  (a)
               
               
                  l-ammont totali (il-kapital u l-imgħax fuq l-irkupru) li għandhom jiġu rkuprati mingħand il-benefiċjarju;
               
            
                  (b)
               
               
                  deskrizzjoni fid-dettall tal-miżuri li jkunu diġà ttieħdu u ta’ dawk li jkunu ppjanati biex ikun hemm konformità ma’ din id-Deċiżjoni;
               
            
                  (c)
               
               
                  dokumenti li juru li l-benefiċjarju jkun ġie ordnat iħallas lura l-għajnuna.
               
            2.   Il-Greċja żżomm lill-Kummissjoni infurmata bil-progress tal-miżuri nazzjonali meħudin sabiex tiġi implimentata din id-Deċiżjoni sakemm l-irkupru tal-għajnuna stipulata fl-Artikolu 1(1) ikun tlesta. Hija tissottometti minnufih, jekk issir talba mill-Kummissjoni, informazzjoni dwar il-miżuri li jkunu diġà ttieħdu u dawk li jkunu ppjanati għall-konformità ma’ din id-Deċiżjoni. Tipprovdi ukoll informazzjoni dettaljata dwar l-ammonti ta’ għajnuna u ta’ mgħaxijiet fuq l-irkupru li jkunu diġà ġew irkuprati mingħand il-benefiċjarju.
      Artikolu 5
      Din id-Deċiżjoni hija indirizzata lir-Repubblika Ellenika.
      
         Magħmul fi Brussell, 22 ta’ Frar 2012.
         
            
               Għall-Kummissjoni
            
            Joaquín ALMUNIA
            
               Viċi President
            
         
      
      
         (1)  ĠU C 357, 30.12.2010, p. 18.
      
         (*)  Wara, ġie nnumerat mill-ġdid bħala l-Artikolu 88 tat-Trattat dwar il-KE; aktar tard, b’effett mill-1 ta’ Diċembru 2009, l-Artikoli 87 u 88 tat-Trattat dwar il-KE ġew sostitwiti bl-Artikoli 107 u 108 tat-Trattat dwar il-Funzjonament tal-Unjoni Ewropea.
      
         (2)  ĠU L 83, 27.3.1999, p. 1; Edizzjoni Speċjali tal-ĠU bil-Malti: Kapitolu 08 Volum 01 p. 339-347.
      
         (3)  Ara nota 1 ta’ qiegħ il-paġna.
      
         (4)  Skont l-Artikolu 47 tal-Att Grieg Nru 2190/1920, jekk il-kapital tal-ekwità ta’ kumpanija jinżel iktar minn 50 % tal-kapital azzjonarju tagħha, l-azzjonisti tal-kumpanija jridu jiddeċiedu, f’temp ta’ sitt xhur minn tmiem is-sena fiskali rilevanti, jekk jistralċawx il-kumpanija jew jieħdu miżuri oħrajn.
      
         (5)  http://www.unitedtextiles.com/Alist.asp?catid=312&section=0.08.00.
      
         (6)  http://www.ase.gr/content/gr/companies/ListedCo/Profiles/pr_press.asp?Cid=111&coname=%C5%CD%D9%CC%C5%CD%C7+%CA%CB%D9%D3%D4%CF%DB%D6%C1%CD%D4%CF%D5%D1%C3%C9%C1+%C1%2E%C5%2E.
      
         (7)  Kif iddikjarat fir-rapporti finanzjarji tal-banek u fis-siti tagħhom fuq l-Internet.
      
         (8)  Inkluża taxxa ta’ 0,6 %, li hija applikabbli għas-selfiet kollha fil-Greċja (ħlief għal selfiet ipotekarji u agrikoli, li fil-każ tagħhom it-taxxa hija ta’ 0,12 %).
      
         (9)  Referenza tal-pubblikazzjoni FΕΚ A’ 75, 15/5/2009.
      
         (10)  ĠU C 155, 20.6.2008, p. 10.
      
         (11)  ĠU C 244, 1.10.2004, p. 2 (m’hemmx verżjoni bil-MT).
      
         (**)  Żieda kkaġunata minn żieda fil-fondi, li ppermettiet lil aktar fabbriki li joperaw.
      
         (***)  Settembru 2009.
      
         (12)  Ara n- nota 4 ta’ qiegħ il-paġna.
      
         (13)  Ara n-nota 4 ta’ qiegħ il-paġna.
      
         (14)  Ara l-Avviż tal-Kummissjoni fuq l-applikazzjoni tar-regoli ta’ għajnuna mill-Istat għall-miżuri relatati mat-tassazzjoni tan-negozju dirett (ĠU C 384, 10.12.1998, p. 3; Edizzjoni Speċjali tal-ĠU bil-Malti: Kapitolu 08 Volum 01 p. 277-283). Ara wkoll is-sentenza tal-Qorti tas-26 ta’ Settembru 1996 fil-kawża C-241/94 Franza v il-Kummissjoni (Kimberly Clark Sopalin) [1996] Ġabra I-4551.
      
         (15)  Is-sentenza tal-Prim’Istanza (issal-Qorti Ġenerali) tal-11 ta’ Lulju 2002 fil-kawża 152/99, HAMSA v il-Kummissjoni, [2002] Ġabra 3049, punti 156-157.
      
         (16)  Is-sentenza tal-Qorti tas-17 ta’ Settembru 1980 fil-kawża 730/79, Philip Morris v Il-Kummissjoni, il-punt 11, [1980] Ġabra 2671; Verżjoni speċjali bil-Grieg 1980/ΙΙΙ, p. 13.
      
         (17)  Osservat ukoll li, fil-prinċipju, il-banek fil-Greċja normalment jaċċettaw biss bħala titoli dawk l-assi li l-valur tal-“bejgħ bl-għaġla” tagħhom (bejn wieħed u ieħor 75 % tal-valur tagħhom fis-suq) ikun għall-inqas daqs is-selfa.
      
         (18)  Ara, eż. is-sentenza tal-Qorti tal-Ġustizzja tad-29 ta’ April tal-1999 fil-kawża C-342/96 Spanja v il-Kummissjoni [1999] Ġabra I-2459; is-sentenza tal-Qorti tal-Prim’Istanza (li issa saret il-Qorti Ġenerali) tal-11 ta’ Lulju 2002 fil-kawża T-152/99 HAMSA v il-Kummissjoni, [2002] Ġabra II-3049; is-sentenza tal-Qorti tal-Ġustizzja tad-29 ta’ Ġunju tal-1999 fil-kawża C-256/97 DM Transport [1999] Ġabra I-3913.
      
         (19)  Il-liġi 3762/2009, FEK A’75 15/5/2009.
      
         (20)  Ara n-nota 14 ta’ qiegħ il-paġna.
      
         (21)  Ara n-nota 15 ta’ qiegħ il-paġna.
      
         (22)  ĠU C 54, 4.3.2006, p. 13 (m’hemmx bil-MT).
      
         (23)  ĠU L 214, 9.8.2008, p. 3.
      
         (24)  ĠU C 16, 22.1.2009, p. 1, kif emendat permezz tal-Komunikazzjoni mill-Kummissjoni li temenda l-qafas temporanju tal-komunità għal miżuri ta’ għajnuna mill-Istat biex isostnu l-aċċess għall-finanzi fil-kriżi finanzjarja u ekonomika attwali, ĠU C 303, 15.12.2009, p. 6.
      
         (25)  ĠU L 140, 30.4.2004, p. 1; Edizzjoni Speċjali tal-ĠU bil-Malti: Kapitolu 08 Volum 04 p. 3–136.